ज्योंहि मैंने अपने बेडरूम की खिड़की खोली,आँखें खुली की खुली रह गयीं। सामने पीले और नारंगी गुलमोहर एक कतार में लगे हवा से झूम रहे थे। साथ में दूसरे छोटे-बड़े हरे पेड़- पौधे झूमते इतने सुहाने लग रहे थे कि मैं बस अपलक ये खूबसूरत नजारा निहारती ही रह गयी। तभी फूलों की भीनी -भीनी खुशबू आकर मेरी साँसों से मिली। मैंने जोर से साँस खींचा और आँखें बंद करके उस खुशबू को महसूस करने लगी। तभी एक गुड़-गुड़ की आवाज से मेरी तन्द्रा टूटी। आँखें खोली तो देखा कि खिड़की के छज्जे पर कबूतर का एक जोड़ा बैठा एक दूसरे से प्रेमालाप कर रहा है।सबसे बेखबर दोनों आपस में मस्त थे।छज्जे के पास से ही एक पेड़ की शाखाएं जा रही थीं जिनपर उन कबूतरों का घोंसला था। बीच-बीच में दोनों घोंसले में जाकर दाने भी चुग आते थे। मेरी वजह से कहीं वे उड़ न जाएं, यह सोच कर मैं धीरे से वहाँ से हट गयी।